Document ID: 32013D0290

A BIZOTTSÁG VÉGREHAJTÁSI HATÁROZATA
(2013. június 14.)
Horvátország csatlakozására tekintettel a 2009/821/EK határozatnak az állat-egészségügyi határállomásokra és a TRACES állat-egészségügyi egységeire vonatkozó listák tekintetében történő módosításáról
(az értesítés a C(2013) 3474. számú dokumentummal történt)
(EGT-vonatkozású szöveg)
(2013/290/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel Horvátország csatlakozási szerződésére és különösen annak 3. cikke (4) bekezdésére,
tekintettel Horvátország csatlakozási okmányára és különösen annak 50. cikkére,
mivel:
(1)
A jóváhagyott állat-egészségügyi határállomások listájának összeállításáról, a Bizottság állat-egészségügyi szakértői által végzett ellenőrzésekre vonatkozó egyes szabályok megállapításáról és a TRACES állat-egészségügyi egységeinek meghatározásáról szóló, 2009. szeptember 28-i 2009/821/EK bizottsági határozat (1) I. melléklete megállapítja a 91/496/EGK (2) és a 97/78/EK tanácsi irányelvekkel (3) összhangban elfogadott állat-egészségügyi határállomások listáját, II. melléklete pedig az integrált számítógépes állat-egészségügyi rendszer (Traces) központi, regionális és helyi egységeinek listáját.
(2)
Mivel a 2009/821/EK bizottsági határozat 2013. július 1-jét követően is hatályban marad, ezért Horvátország csatlakozásából kifolyólag kiigazításra szorul. Horvátország csatlakozási okmánya (4) nem rendelkezik a szükséges kiigazításokról, ezért ezeket még a csatlakozást megelőzően e határozattal kell elfogadni ahhoz, hogy a csatlakozást követően alkalmazhatók legyenek.
(3)
A bővítési folyamat következtében az Unió harmadik országokkal közös szárazföldi határa jelentősen módosul: a tengeri határ a Földközi-tenger területén megnő, valamint az Unió egy új nemzetközi repülőtérrel egészül ki.
(4)
A Bizottság ellenőrző szolgálata, az Élelmiszerügyi és Állategészségügyi Hivatal ellenőrizte a Horvátország és harmadik országok közötti állat-egészségügyi határállomásnak javasolt helyszíneket. E helyszínek a csatlakozás idejére várhatóan az uniós követelményeknek megfelelő állapotban lesznek. Ezért a javasolt horvátországi helyszíneket fel kell venni a 2009/821/EK határozat I. mellékletében szereplő jóváhagyott állat-egészségügyi határállomások listájára.
(5)
Horvátország csatlakozásával egyes tagállamoknak, nevezetesen Magyarországnak és Szlovéniának nem lesznek már harmadik országokkal szomszédos határai. Ezáltal ezekben a tagállamokban egyes állat-egészségügyi határállomások feleslegessé válnak. Ezért ennek megfelelően módosítani kell a 2009/821/EK határozat I. mellékletében szereplő jóváhagyott állat-egészségügyi határállomások listájában az ezekre az országokra vonatkozó bejegyzéseket.
(6)
A bővítési folyamat révén a Traces is bővül horvátországi helyi állat-egészségügyi egységekkel. Ezeket a helyi állat-egészségügyi egységeket fel kell venni a 2009/821/EK határozat II. mellékletében szereplő, a tagállamokban található Traces helyi állat-egészségügyi egységek listájára.
(7)
A 2009/821/EK határozatot ezért ennek megfelelően módosítani kell.
(8)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2009/821/EK határozat I. és II. melléklete e határozat mellékletének megfelelően módosul.
2. cikk
A mellékletben meghatározott módosítások Horvátország csatlakozási szerződésének hatálybalépése esetén és napján lépnek hatályba.
3. cikk
Ennek a határozatnak a tagállamok a címzettjei.
Kelt Brüsszelben, 2013. június 14-én.

Labels: 11
3
6
12
18
15